Politiet kan endnu ikke bekræfte kvindens identitet.

Mandag eftermiddag har Københavns Politi modtaget en anmeldelse om, at et lig af en kvinde er fundet i vandet på Vestamager. Det oplyser de på Twitter.

Området ligger ud til Køge Bugt, hvor politiet intensivt har ledt efter den svenske journalist Kim Wall, siden hun forsvandt torsdag den 10. august.

Efterforskningsleder Jens Møller bekræfter over for TV 2, at politiet har fundet en død kvinde på stedet. De kan dog endnu ikke oplyse, om det er Kim Wall, de har fundet.

- Men vi vil melde noget ud senere, siger Jens Møller og fortæller, at politiet vil holde pressemøde mandag aften klokken 20.30.

Meldt savnet af kæreste

Den svenske journalist blev sidst set om bord på ubåden Nautilus sammen med opfinder Peter Madsen.

Fredag den 11. august blev hun meldt savnet af sin kæreste, der frygtede en mulig søulykke.

Ubåden blev fundet nær Drogden Fyr i Køge Bugt, og der blev etableret radiokontakt til Peter Madsen på båden, som herefter satte kurs mod havn.

Opfinder sigtet for drab

Omkring klokken 11 sank ubåden dog pludseligt, og Peter Madsen blev reddet i land. Her oplyste han, at den svenske kvinde ikke længere var om bord.

Under et grundlovsforhør har Peter Madsen senere fortalt, at Kim Wall døde om bord på båden som følge af en ulykke, og at han herefter begravede hende til søs.

Han er varetægtsfængslet for uagtsomt manddrab under skærpende omstændigheder. Politiet har dog også valgt at opretholde sigtelsen for drab. Selv nægter han sig skyldig.